2.10 การควบคุมภายใน

จากการประชุมคณะกรรมการบริษัท ครั้งที่ 2/2555 เมื่อวันที่ 28 กุมภาพันธ์ 2555
โดยมีคณะกรรมการตรวจสอบทั้ง 3 ท่าน เข้าร่วมประชุม เพื่อให้ความเห็นเกี่ยวกับความเพียงพอ
และเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบได้ปฎิบัติหน้าที่ตามขอบเขตที่คณะกรรมการบริษัทมอบหมายตามข้อบังคับว่าด้วยกฎบัตรคณะกรรมการตรวจสอบ
(Audit Committee Charter) ทบทวนระบบการควบคุมภายใน
มุ่งเน้นการตรวจสอบเชิงปฎิบัติการอย่างมีประสิทธิภาพให้พัฒนาอย่างต่อเนื่อง มีประสิทธิผล
และรายงานผลการปฏิบัติงานให้คณะกรรมการบริษัททราบ
จึงมีความเห็นว่าระบบการควบคุมภายในของบริษัทฯ มีความเพียงพอ และเหมาะสม
มีการใช้ทรัพยากร การดูแลรักษาทรัพย์สิน การป้องกันหรือลดความผิดพลาด
ระบบบัญชีและรายงานทางการเงินมีความถูกต้องเชื่อถือได้
ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
ในส่วนการหารือกับผู้สอบบัญชีเพื่อประเมินระบบการควบคุมภายใน
เห็นว่าเป็นไปตามมาตรฐานการบัญชี ไม่มีข้อบกพร่องที่เป็นสาระสำคัญ
โดยปฎิบัติตามกรอบงานการควบคุมภายใน ซึ่งอ้างอิงตามมาตรฐานสากล COSO (The Committee
of Sponsoring Organizations of the Treadway Commission)

คณะกรรมการบริษัทมีความเห็นต่อระบบการควบคุมภายในเช่นเดียวกับคณะกรรมการตรวจสอบ
สรุปสาระสำคัญได้ ดังนี้

1. องค์กรและสภาพแวดล้อมการควบคุม

บริษัทฯ สนับสนุนให้มีสภาพแวดล้อมการทำงานที่ดี มีการจัดโครงสร้างการบริหารที่มีประสิทธิภาพ
เหมาะสมตามขนาดและการดำเนินงาน มีการปฎิบัติตามนโยบายการกำกับดูแลกิจการที่ดี
โดยจัดให้มีจริยธรรมธุรกิจ (Code of Conducts) สำหรับผู้บริหารและพนักงานทุกคน
เป็นลายลักษณ์อักษร ให้มีความชัดเจนโปร่งใส มีการกำหนดนโยบายและแผนการปฎิบัติงาน
คำนึงถึงความเป็นธรรมต่อพนักงาน ลูกค้า คู่ค้า รวมถึงความรับผิดชอบต่อผู้ถือหุ้น
ให้ความสำคัญกับการรักษาผลประโยชน์ของนักลงทุนและผู้มีส่วนได้เสียทุกฝ่ายอย่างเท่าเทียมกัน
การเปิดเผยข้อมูลที่มีความถูกต้อง ครบถ้วน โปร่งใส ทันเวลา
การมีระบบการควบคุมภายในที่มีประสิทธิภาพและเพียงพอ

นอกจากนี้ บริษัทฯ ยังให้ความสำคัญในเรื่องบุคลากร โดยมีคณะกรรมการส่งเสริมคุณค่าร่วมกลุ่ม
เป็นผู้ส่งเสริม และสนับสนุนการสร้างคุณค่าร่วมให้เกิดขึ้นในกลุ่มบริษัท
โดยสร้างการมีส่วนร่วมของพนักงานอย่างทั่วถึง ปรับปรุงกิจกรรม การมีส่วนร่วมให้เป็นระบบ
มีการดำเนินการอย่างต่อเนื่อง ตลอดจนการประยุกต์กิจกรรมเข้ามาสู่วิถีการปฏิบัติงาน
และการดำเนินชีวิตอย่างสอดคล้อง กลมกลืน ตามคุณค่าร่วมที่ยึดถือร่วมกัน
พร้อมทั้งจัดให้พนักงานได้รับการพัฒนาฝึกอบรม ความรู้
ทักษะความสามารถให้เหมาะสมกับงานที่ได้รับมอบหมาย
เพื่อส่งเสริมและพัฒนาศักยภาพบุคลากรของบริษัทฯ
สู่ความเป็นเลิศและความเป็นมาตรฐานอย่างต่อเนื่องสม่ำเสมอ

2. การบริหารความเสี่ยง

บริษัทฯ มีการกำหนดวัตถุประสงค์และเป้าหมายการดำเนินงานขององค์กรอย่างชัดเจนและวัดผลได้
บริษัทฯ มีการบริหารความเสี่ยงอย่างเป็นระบบ โดยมีกระบวนการบ่งชี้และประเมินความเสี่ยงต่างๆ
ทั้งที่เกิดจากปัจจัยภายในและปัจจัยภายนอกของกิจการบริษัทฯ
มีการจัดทำการวิเคราะห์และประเมินความเสี่ยง
เพื่อกำหนดมาตรการป้องกันและจัดการความเสี่ยงนั้น
จัดทำกระบวนการติดตามการบริหารความเสี่ยง
เพื่อทำให้มั่นใจว่าการบริหารความเสี่ยงมีประสิทธิภาพและได้ประสิทธิผลสูงสุด

3. การควบคุมการปฏิบัติงานของฝ่ายจัดการ

ในปี 2554 บริษัทฯ
มีการปรับปรุงขอบเขตอำนาจหน้าที่และวงเงินอำนาจอนุมัติของฝ่ายจัดการในแต่ละระดับให้เหมาะสมกับโครงสร้างองค์กร
เพื่อให้การบริหารงานเป็นไปอย่างรัดกุมชัดเจนเป็นลายลักษณ์อักษร
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกัน
สำหรับการทำธุรกรรมกับกิจการหรือบุคคลผู้เกี่ยวข้องกัน บริษัทฯ
ให้มีการดำเนินการตามข้อกำหนดของคณะกรรมการกำกับหลักทรัพย์และตลาดหลักทรัพย์(ก.ล.ต.)
และตลาดหลักทรัพย์แห่งประเทศไทย(ตลท.) ตามหลักการที่ได้รับอนุมัติจากคณะกรรมการบริษัทฯ
ซึ่งไม่มีผู้ที่มีส่วนได้เสียร่วมพิจารณาอนุมัติ โดยคำนึงถึงประโยชน์สูงสุดของบริษัทฯ และผู้ถือหุ้น

4. ข้อมูลสารสนเทศและการสื่อสารข้อมูล

บริษัทฯ ให้ความสำคัญเกี่ยวกับความถูกต้อง เชื่อถือได้และทันเวลาของข้อมูลสารสนเทศต่างๆ
รวมถึงการพัฒนาระบบสารสนเทศอย่างต่อเนื่อง ซึ่งรวมถึงระบบข้อมูลด้านการเงิน
ด้านการปฎิบัติงาน นโยบาย ระเบียบข้อบังคับต่างๆ ทั้งนี้เพื่อให้การตัดสินใจเป็นไปอย่างถูกต้อง
แม่นยำ รวดเร็ว
โดยมีระบบรักษาความปลอดภัยของระบบสารสนเทศและข้อมูลที่มีประสิทธิภาพเพียงพอ
นอกจากนี้บริษัทฯ มีช่องทางการติดต่อสื่อสารที่มีประสิทธิภาพ
สามารถติดต่อสื่อสารกันได้ทั่วถึงทั้งองค์กรโดยข้อมูลที่สำคัญจะถูกถ่ายทอดจากผู้บริหารระดับสูงส่งตรงถึงพนักงานและจากพนักงานขึ้นตรงสู่ผู้บริหารระดับสูงได้ด้วยเช่นกัน
อีกทั้งยังมีช่องทางและการติดต่อสื่อสารกับผู้มีส่วนได้เสียอย่างมีประสิทธิภาพทันเวลา
ทั้งนี้จัดให้มีการเผยแพร่ข้อมูลผ่านทางเว็บไซต์ www.pranda.co.th

5. ระบบการติดตาม

บริษัทฯ มีขั้นตอนการติดตามและการกำกับดูแลการปฏิบัติงานในแต่ละระดับอย่างต่อเนื่อง เหมาะสม
มีระบบการประเมินและติดตามผลการดำเนินงานที่ดี โดยบริษัทฯ มีการประชุมคณะกรรมการบริษัทฯ
ในปี 2554 รวม 15 ครั้ง ฝ่ายบริหารของบริษัทฯและบริษัทย่อย
มีระบบการติดตามผลการดำเนินธุรกิจ เปรียบเทียบกับเป้าหมายและแผนงาน
หรืองบประมาณในด้านต่างๆ เป็นประจำ มีการแก้ไขปรับปรุงให้เหมาะสมอยู่ตลอดเวลา
และเพื่อให้มั่นใจได้ว่ามาตรการและระบบการควบคุมภายในมีประสิทธิผลอยู่เสมอ
สามารถตอบสนองต่อการเปลี่ยนแปลงได้อย่างเหมาะสมทันเวลา บริษัทฯ
จัดให้มีการตรวจสอบการปฎิบัติตามระบบการควบคุมภายในอย่างสม่ำเสมอ
โดยให้พนักงานระดับหัวหน้างานมีการติดตามผลการปฏิบัติงานของผู้ใต้บังคับบัญชาอย่างใกล้ชิด
และรายงานต่อหัวหน้างานระดับสูงต่อไป และมีฝ่ายตรวจสอบภายในทำการตรวจสอบอย่างเป็นอิสระ
ทำการตรวจประเมินผลการปฏิบัติงาน ในปี 2554 คณะกรรมการตรวจสอบมีการประชุมรวม 4 ครั้ง
เพื่อสอบทานระบบการควบคุมภายใน
และติดตามการปฎิบัติงานพร้อมทั้งรับทราบรายงานข้อบกพร่องที่เป็นสาระสำคัญที่ตรวจพบอย่างต่อเนื่อง
และรายงานสรุปต่อคณะกรรมการบริษัท เพื่อพิจารณาสั่งการให้มีการแก้ไขภายในเวลาที่เหมาะสม

รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท แพรนด้า จิวเวลรี่ จำกัด (มหาชน)

คณะกรรมการตรวจสอบของบริษัท แพรนด้า จิวเวลรี่ จำกัด (มหาชน) ประกอบด้วยกรรมการ 3
ท่าน ได้แก่ เรือโทอนันต์ ปานะนนท์ ร.น. เป็นประธานกรรมการตรวจสอบ นายวีระชัย ตันติกุล
และรศ. สริตา บุนนาค เป็นกรรมการตรวจสอบ
ซึ่งเป็นผู้มีคุณสมบัติครบถ้วนตามแนวทางที่ตลาดหลักทรัพย์แห่งประเทศไทย
และสำนักคณะกรรมการกำกับหลักทรัพย์และตลาดหลักทรัพย์กำหนด รวมทั้งมีความรู้ ความสามารถ
มีประสบการณ์ และมีวิสัยทัศน์
ซึ่งจะเป็นประโยชน์ต่อการทำงานของคณะกรรมการตรวจสอบของบริษัทฯ
คณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
การปฏิบัติหน้าที่ของคณะกรรมการตรวจสอบมีวัตถุประสงค์เพื่อให้บริษัทฯมีระบบการกำกับดูแลกิจการที่ดีและเป็นการเสริมสร้างประสิทธิภาพในการดำเนินการและเพิ่มมูลค่าให้กับบริษัทฯ
ซึ่งจะก่อให้เกิดประสิทธิผลต่อวัตถุประสงค์และเป้าหมายในการดำเนินธุรกิจของบริษัทฯ

ในปี 2554 คณะกรรมการตรวจสอบได้จัดให้มีการประชุมรวม 4 ครั้ง
โดยประชุมร่วมกับผู้สอบบัญชีภายนอกและผู้ตรวจสอบภายในของบริษัทฯ
เพื่อพิจารณาสอบทานข้อมูลจากงบการเงิน รายการที่เกี่ยวโยงกันของบริษัทฯ และบริษัทย่อย
รับฟังคำชี้แจ้ง และให้ข้อเสนอแนะที่เป็นประโยชน์ต่อความถูกต้อง
ความครบถ้วนและเชื่อถือได้ของรายงานทางการเงินรวมถึงการปรับปรุงประสิทธิภาพของการควบคุมภายในภายในองค์กร
ซึ่งการประชุมดังกล่าวไม่มีฝ่ายบริหารของบริษัทฯ เข้าร่วมประชุมด้วย
ผลจากการประชุมในแต่ละครั้ง ได้นำสรุปประเด็นที่สำคัญเสนอต่อคณะกรรมการบริษัท
เพื่อรับทราบและดำเนินการปรับปรุง
ซึ่งผลการปฏิบัติงานและการดำเนินการของคณะกรรมการตรวจสอบมีสาระสำคัญ สรุปได้ดังนี้

1. ความถูกต้อง ครบถ้วน และเชื่อถือได้ของรายงานทางการเงิน
คณะกรรมการตรวจสอบได้พิจารณาสอบทานรายงานทางการเงินรายไตรมาสและรายงานทางการเงินสำหรับปี
พ.ศ. 2554 ร่วมกับผู้สอบบัญชี เพื่อให้มั่นใจว่ารายงานทางการเงินของบริษัทฯ และบริษัทย่อย
ได้จัดทำอย่างถูกต้องตามที่ควรในสาระสำคัญตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ ครบถ้วน และเชื่อถือได้
พร้อมทั้งให้ข้อสังเกตและรับทราบแนวทางแก้ไขปัญหาให้เกิดประโยชน์แก่บริษัทฯ
รวมทั้งได้สนับสนุนการนำมาตรฐานบัญชีสากล (IFRS) มาปฏิบัติ ตามที่สภาวิชาชีพบัญชี
และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ให้แนวทางไว้

2. ความเพียงพอของระบบการควบคุมภายในและการตรวจสอบภายใน
กำกับดูแลงานตรวจสอบภายใน ให้ปฏิบัติสอดคล้องกับมาตรฐานวิชาชีพ
โดยใช้วิธีการประเมินความเสี่ยง และระบบการควบคุมภายในตามมาตรฐานสากลของ COSO
และใช้หลัก Risk-Based Management ตลอดจนพิจารณาแผนงานตรวจสอบประจำปี
รายงานผลการตรวจสอบของสำนักตรวจสอบภายใน ติดตามการดำเนินการแก้ไขอย่างต่อเนื่อง
ให้ข้อเสนอแนะทั้งต่อสำนักตรวจสอบภายในและฝ่ายบริหารเพื่อปรับปรุงการปฏิบัติงาน
คณะกรรมการตรวจสอบมีความเห็นว่าระบบการควบคุมภายในและการตรวจสอบภายในมีความเพียงพอ
โดยให้ความเห็นชอบต่อแผนงานตรวจสอบประจำปี
รายงานผลการตรวจสอบของสำนักตรวจสอบภายใน
และรายงานผลการติดตามกระบวนการและระบบงานต่างๆ
นำเสนอให้ฝ่ายบริหารปรับปรุงการปฏิบัติงานตามประเด็นที่ผู้ตรวจสอบภายในตรวจพบ

3. การบริหารความเสี่ยง
ในปีที่ผ่านมาคณะกรรมการตรวจสอบได้ให้ความสำคัญในประเด็นความเสี่ยงต่างๆขององค์กรโดยได้พิจารณาและทบทวนปัจจัยเสี่ยงที่มีผลกระทบต่อการดำเนินงานและเป้าหมายขององค์กร

4. การปฏิบัติตามข้อกำหนดและกฎหมายที่เกี่ยวข้อง
คณะกรรมการตรวจสอบได้สอบทานให้บริษัทฯปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายเกี่ยวข้องกับธุรกิจของบริษัทฯ
อย่างสม่ำเสมอ

5. รายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบได้พิจารณาและสอบทานรายการที่เกี่ยวโยงกันของบริษัทฯ กับบริษัทย่อย
และบริษัทร่วม รวมทั้งรายการที่อาจมีความขัดแย้งทางผลประโยชน์กับบริษัทฯ
การเปิดเผยข้อมูลของรายการดังกล่าวในหมายเหตุประกอบงบการเงิน
ว่าเป็นรายการจริงทางการค้าอันเป็นธุรกิจปกติทั่วไป
เพื่อให้มั่นใจว่าบริษัทฯได้ดำเนินการตามเงื่อนไขทางธุรกิจและหลักเกณฑ์ของคณะกรรมการกำกับหลักทรัพย์และตลาดหลักทรัพย์แห่งประเทศไทย

6. การพิจารณาคัดเลือกและเสนอแต่งตั้งผู้สอบบัญชี และเสนอค่าตอบแทนผู้สอบบัญชีของบริษัทฯ
ประจำปี 2555 ซึ่งคณะกรรมการตรวจสอบจะพิจารณาผลการปฏิบัติงาน ความเป็นอิสระ
และความเหมาะสมของค่าตอบแทน
โดยจะนำรายชื่อของผู้สอบบัญชีเสนอเพื่อขออนุมัติต่อที่ประชุมสามัญผู้ถือหุ้นต่อไป

คณะกรรมการตรวจสอบพิจารณาแล้วเห็นว่า บริษัทฯ
มีกระบวนการจัดทำและการเปิดเผยข้อมูลในรายงานทางการเงินอย่างถูกต้อง
เหมาะสมและเชื่อถือได้ มีระบบการควบคุมภายใน การตรวจสอบภายใน
การบริหารความเสี่ยงที่เหมาะสมและมีประสิทธิภาพ มีการปฏิบัติตามกฎหมาย ข้อกำหนด
และข้อผูกพันต่างๆ มีการพิจารณาการเข้าทำรายการที่เกี่ยวโยงกันอย่างรัดกุม
มีการปฏิบัติที่สอดคล้องกับการกำกับดูแลกิจการที่ดีอย่างเพียงพอ โปร่งใส เชื่อถือได้
รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

[]

(เรือโทอนันต์ ปานะนนท์ ร.น.) ประธานกรรมการตรวจสอบ